Mir ist ein not vor allem minem leide
Mir ist ein not vor allem minem leide·
doh gegen disem winter niht·
was darvmbe valwet gruͤne heide·
solher dinge vil geschiht·
der ich aller mv̊s gedagen·
ich han me ze tůnne danne blv̊men klagen·

Swie vil ich gesage gv̊ter mêre·
so ist nieman der mir sage·
wenne ein ende werde miner swere·
da zv̊ maniger grossen klage·
dú mir an das herze gât·
wol bedorfte ich wiser lúte an minem rat·

Niender vinde ich trúwe dast ein ende·
da ich si doch gedienet han·
guten lúten leit ich mine hende·
wolten si dar vffe gan·
des wer ich vil willig in·
owe dc mir nieman ist als ich im bin·

Wol den ǒgen die so spehen kvnden·
vn dem herzen das mir riet·
an ein wib dú hat sich vnderwunden·
gv̊ter dinge vnd anders niet·
swas ich dvrh si liden sol·
dast ein kvmber den ich harte gerne dol·

Deutsche Philologie
Deutschland
12. Jahrhundert
Mittelhochdeutsch
Versdichtung
Codex Manesse